**ZÁPIS č. 3**

**Z RIADNEHO ZASADNUTIA SPRÁVNEJ RADY TASR**

**20. februára 2014 so začiatkom o 15.00 h**

**Prítomní členovia správnej rady:** Vladimír Masár, Boris Chovanec, Eliška Holásková, Peter Alakša, Ján Sand,

**Hostia:** PhDr. Jaroslav Rezník, generálny riaditeľ TASR

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal a viedol predseda SR TASR Vladimír Masár. Konštatoval, že rada je uznášania schopná a navrhol program zasadnutia:

**Program:**

1. **Správa o činnosti TASR za II. polrok 2013**
2. **Rôzne**

**UZNESENIE č. 6/2014:**

Členovia rady schválili program zasadnutia.

Za:5 Proti: 0 Zdržal sa: 0

**Uznesenie bolo prijaté.**

1. **Správa o činnosti TASR za II. polrok 2013**

Predseda Správnej rady TASR požiadal generálneho riaditeľa, aby vyhodnotil činnosť TASR za II. polrok 2013

PhDr. Jaroslav Rezník v úvode povedal, že úlohy, ktoré TASR vyplývajú zo zákona č. 385/2008 Z. z. o Tlačovej agentúre Slovenskej republiky a o zmene niektorých zákonov boli dôsledne splnené. Agentúra bola v svojom spravodajstve slobodná a nezávislá. Spravodajstvo nebolo v prospech či v neprospech žiadnej politickej, hospodárskej, náboženskej, etnickej alebo inej záujmovej skupiny. Spravodajstvo objektívne, vyvážene a aktuálne reflektovalo dianie na Slovensku i v zahraničí.

Agentúra v zmysle svojej hlavnej činnosti vyhľadávala aktuálne, včasné, overené, neskreslené a nestranné informácie, ktoré spracovávala formou textových súborov, zvukových záznamov, zvukovo-obrazových záznamov, obrazových záznamov. Informácie agentúra uchovávala a sprístupňovala.

TASR vydala v hodnotenom období 127 626 multimediálnych správ. V slovnom spravodajstve priniesla 73 020 správ, vydala 6 775 zvukov, 43 608 fotografií a 4 223 videospráv.

Hospodárenie a financovanie Tlačovej agentúry Slovenskej republiky sa riadilo hlavne zákonom č. 385/2008 Z. z. o Tlačovej agentúre Slovenskej republiky v znení neskorších predpisov, zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov, zákonom č. 431/2002 Z. z. o účtovníctve v znení neskorších predpisov a zákonom č. 595/2003 o dani z príjmov v znení neskorších predpisov.

Tlačová agentúra rok 2013 ukončila s prebytkom vo výške 149 589 EUR.

Súhrnné náklady dosiahli za II. polrok výšku 1 922 989 EUR. Celkové výnosy za hodnotené obdobie dosiahli čiastku 1 978 752 EUR, čo v porovnaní s I. polrokom predstavuje nárast o 9,6 %. Týmto agentúra ukončila II. polrok so ziskom vo výške 55 763 EUR. Rok 2013 tlačová agentúra skončila so ziskom vo výške 23 392 EUR.

TASR v druhom polroku 2013 v porovnaní s druhým polrokom 2012 zvýšila príjmy z predaja svojich produktov a služieb o 8,76 %. Zvýšenie celkových príjmov bolo spôsobené zvýšením tržieb vo verejnom segmente, pri predaji do zahraničia a pri predaji reklamy. Predaj reklamy zaznamenal na portáloch TASR pozitívny nárast.

Agentúra dôsledne sledovala pohyby na trhu spravodajstva i na trhu technológií doma i vo svete. Na základe poznatkov a analýz pristupovala k tvorbe nových spravodajských i textových produktov a budovaniu inkubátora nových technológií a médií.

Na základe poznatkov a trendov je možné skonštatovať, že perspektívnym segmentom v celosvetovom meradle sú pohyblivé obrázky pre rôzne nové typy médií. Trend rozvoja 4G sietí na Slovensku a LTE technológií, full HD videa je nevyhnutné zachytiť aj v systéme práce a rozvoji tlačovej spravodajskej agentúry. Produkty musia byť disponované pre nové médiá. Ako povedal,len novými technológiami a individuálnym prístupom môže byť agentúra v dlhodobom horizonte úspešná. Úloha spravodajského lídra k tomu zaväzuje.

Aj z týchto dôvodov TASR uviedla v uplynulom polroku produkty ako napr. TASR Pro, Webreport a koncentrovala sa na rozvoj videa a formovanie new media editorov, ktorí zvládnu obsahy i technológie od záznamu udalostí cez jej editovanie až po distribúciu.

Koncové médiá TASR pokračovali v rozvoji. V  druhom polroku 2013 zaznamenali všetky portály TASR svoje historické maximá. Podľa Google Analytics za obdobie druhých šiestich mesiacov 2013 navštívilo spravodajský portál TASR Teraz.sk 1 302 375 jedinečných návštevníkov, ktorí urobili 2,74 milióna návštev a prezreli si 10 322 708 stránok.

Magazínový portál Webagazin.sk navštívilo počas hodnoteného obdobia 420 801 jedinečných návštevníkov, ktorí spolu urobili 666 870 návštev a prezreli si 1 367 719 stránok.

Unikátny študentský a učiteľský projekt Školský servis zaznamenal v druhom polroku 219 129 jedinečných návštevníkov, ktorí urobili 311 401 návštev a prezreli si 783 556 stránok.

V uplynulom období naďalej prebiehali prípravné prácena projekte Digitalizácia archívov TASR z prostriedkov Európskej únie v rámci operačného programu Informatizácia spoločnosti, Prioritná os 2 – Rozvoj pamäťových a fondových inštitúcií. Proces digitalizácie začal v januári 2013 a potrvá do roku 2015. V rámci prípravnej fázy ide o popis objektov, ich označovanie čiarovými kódmi a prípravu digitalizačných sérií.

TASR sa aj v druhom polroku s veľkým dôrazom a vo veľkom rozsahu venovala téme 1150. Výročia príchodu Cyrila a Metoda, 20. výročia vzniku Slovenskej republiky i projektu Košice ako Európske hlavné mesto kultúry na rok 2013.

Podrobne zhodnotil prácu spravodajstva ako aj ďalších úsekov.

Na záver skonštatoval, že agentúra svojou prácou a výsledkami dokazuje, že je opodstatneným silným subjektom v oblasti zhromažďovania s šírenia informácií, užitočných pre médiálnych i nemediálnych klientov.

Predseda rady poďakoval generálnemu riaditeľovi a otvoril diskusiu k tomuto bodu programu.

V rámci diskusie členovia rady rozoberali hlavne hospodárenie a obchodné aktivity agentúry . Konštatovali, že TASR potrebuje pevný rámec financovania zákonom definovaných úloh vo verejnom záujme, čo by prispelo k efektívnemu prognózovaniu strategických úloh TASR s pozitívnym dopadom na stabilitu inštitúcie.

Po ukončení diskusie predseda správnej rady navrhol uznesenie a dal o ňom hlasovať.

**UZNESENIE č.7/2014:**

Správna rada TASR schválila predložený materiál - Správu o činnosti TASR za II.polrok 2013 a poveruje generálneho riaditeľa, aby materiál po zapracovaní pripomienok predložil na rokovanie parlamentného výboru v súlade so zákonom.

Za:5 Proti: 0 Zdržal sa: 0

1. **Rôzne**

Generálny riaditeľ informoval o voľbe piateho člena správnej rady z radov zamestnancov TASR. Smernicu č.1/2014 GR TASR o voľbách do Správnej rady TASR dostali elektronickou formou (20.02.2014) všetci zamestnanci agentúry. Voľba sa uskutoční 5.3.2014.

Členovia správnej rady sa dohodli na termíne ďalšieho zasadnutia - 27.marca 2014 (štvrtok) o 15,00 h. Na tomto rokovaní sa uskutoční aj voľba predsedu a podpredsedu SR TASR . Do tohto termínu sú všetci v pozícii - člen Správnej rady TASR.

Na záver predseda rady V .Masár poďakoval za doterajšiu spoluprácu členom rady aj generálnemu riaditeľovi a zaželal veľa úspechov do ďalšieho funkčného obdobia.

Správna rada v súlade so Zákonom č. 385/2008 Z. z. z 23. septembra 2008 o Tlačovej agentúre Slovenskej republiky , § 12 ods. 1 b) na základe dosiahnutých pracovných výsledkov GR odsúhlasila pre generálneho riaditeľa odmenu vo výške 3- násobku mesačnej mzdy.

V. Masár v súlade s Rokovacím poriadkom správnej rady TASR ukončil zasadnutie rady.

Bratislava, 20. 2. 2014

Zapísal:

Vladimír Masár v. r.

Predseda Správnej rady TASR